ꠝꠣꠔ

ꠝꠣꠔ ꠅꠁꠟ ꠝꠣꠘꠡꠞ ꠖꠤꠟꠞ ꠜꠣꠛ ꠛꠥꠏꠣꠘꠤꠞ ꠟꠣꠉꠤ ꠝꠥꠈ ꠛꠣꠄꠖꠤ ꠛꠣꠞꠘꠤ ꠎꠛꠣꠘ ꠛꠣ ꠁꠡꠣꠞꠣ ꠎꠦꠈꠐꠣ ꠖꠤ ꠄꠈꠦ ꠀꠞꠈꠦꠞ ꠟꠉꠦ ꠎꠥꠉꠣꠎꠥꠉ ꠇꠞꠦ ⁕ ꠀꠞꠦꠇ ꠈꠟꠦ ꠈꠁꠟꠦ ꠝꠣꠔ ꠅꠁꠟ ꠎꠥꠉꠣꠎꠥꠉꠞ ꠄꠈꠐꠣ ꠘꠤꠅꠝꠝꠣꠚꠤꠇ ꠍꠤꠡ꠆ꠐꠝ ⁕ 

ꠖꠥꠘꠤꠀꠔ ꠄꠛꠟꠣ ꠝꠣꠘꠥꠡꠞ ꠝꠣꠔ ꠀꠘꠥꠝꠣꠘꠤꠇ ꠙ꠆ꠞꠣꠄ ৫০০০ ꠔꠘꠦ ৭০০০ ⁕ ꠅꠁꠟꠦ ꠁ ꠗꠞꠘꠞ ꠅꠘꠥꠝꠣꠘ ꠘꠤꠞ꠆ꠜꠞ ꠈꠞꠦ ꠎꠣꠞ ꠎꠣꠞ ꠝꠔꠦ ꠝꠥꠟ ꠝꠣꠔ (Language) ꠀꠞ ꠟꠣꠉꠣꠝꠣꠔ (Dialect) ꠞꠦ ꠀꠟꠣꠖꠣ ꠗꠞꠣ ⁕ ꠁ ꠗꠞꠘꠞ ꠛꠦꠡꠈꠝ ꠅꠄ ꠈꠣꠞꠘ ꠝꠣꠔ ꠀꠞ ꠒꠣꠀꠟꠦꠇ꠆ꠐꠞ ꠝꠣꠏꠦ ꠛꠦꠡꠈꠝ ꠗꠞꠣꠞ ꠡꠛꠦꠄꠈ ꠅꠁꠀ ꠝꠣꠘꠣ ꠇꠥꠘꠧ ꠡꠋꠉꠣ ꠘꠣꠁ ⁕ 

ꠡꠣꠜꠣꠛꠤꠇ ꠝꠣꠔ ꠢꠄ ꠈꠁꠀ ꠛꠣ ꠁꠡꠣꠞꠣꠄ ꠝꠣꠔꠣ ꠅꠄ, ꠅꠁꠟꠦ ꠎꠦꠍꠣ ꠝꠣꠔꠃ ꠀꠞꠈ ꠝꠣꠗ꠆ꠎꠝꠅ ꠛꠖꠟꠣꠘꠤ ꠎꠣꠄ, ꠅꠒꠤꠅ, ꠜꠤꠒꠤꠅ ꠛꠣ ꠞꠣꠡꠣꠄꠅꠘꠤꠇ ꠡ꠆ꠐꠤꠝꠥꠟꠤ, ꠘꠝꠥꠘꠣ ꠅꠁꠟ ꠟꠦꠇꠤꠀ, ꠡꠤꠡ ꠖꠤꠀ ꠍꠤꠘ ꠖꠤꠀ ꠛꠣ ꠛ꠆ꠞꠦꠁꠟ ꠖꠤꠀ ⁕

ꠝꠣꠔ ꠢꠈꠟꠡꠝꠄ ꠛꠖꠟꠣꠄ, ꠀꠞ ꠝꠣꠔꠞ ꠛꠖꠟꠣꠘꠤꠞ ꠁꠔꠤꠢꠣꠡ ꠘꠄꠀꠈꠞꠤ ꠛꠣꠘꠣꠘꠤ ꠎꠣꠄ, ꠄꠛꠟꠣꠇꠥꠞ ꠝꠣꠔ ꠅꠔꠣꠞꠦ ꠔꠥꠟꠘꠣ ꠈꠞꠤꠀ ꠛꠣꠈꠞꠣ ꠅꠄ ꠚꠥꠞꠣꠘꠣ ꠝꠣꠔꠞ ꠇꠥꠘ ꠉꠣꠟꠣ ꠛꠣ ꠇꠥꠘ ꠍꠥꠞꠔ ꠇꠥꠘ ꠡꠝꠄ ꠇꠤꠟꠣ ꠛꠖꠟꠤꠍꠦ ꠀꠞ ꠇꠤꠟꠣ ꠄꠛꠟꠣꠇꠥꠞ ꠝꠣꠔ ꠀꠁꠀ ꠛꠖꠟꠤꠍꠦ ⁕ ꠈꠄꠈꠐꠣ ꠝꠣꠔ ꠎꠦꠔꠣ ꠄꠈꠐꠣ ꠚꠥꠞꠣꠘꠣ ꠝꠣꠔ ꠔꠘꠦ ꠁꠔꠣꠞꠦ ꠄꠈꠟꠉꠦ ꠈꠀ ꠅꠄ ꠝꠣꠔꠞ ꠚꠞꠤꠛꠣꠞ ⁕ ꠀꠞ ꠎꠦ ꠝꠣꠔꠞ ꠇꠥꠘꠧ ꠎꠤꠔ꠆ꠔꠣ ꠛꠣ ꠝꠞꠣ ꠡꠝ꠆ꠙꠞ꠆ꠇ ꠀꠞ ꠇꠥꠘꠧ ꠝꠣꠔꠞ ꠟꠉꠦ ꠘꠣꠁ ꠁ ꠝꠣꠔꠞꠦ ꠈꠄ, ꠄꠈꠟꠣ ꠝꠣꠔ (language isolate).  ꠝꠣꠔꠞꠡꠣꠄꠞꠣꠘ ꠅꠈꠟꠞ ꠝꠔꠦ ২১ꠡ ꠡꠔꠈꠞ ꠡꠥꠞꠥꠞ ꠖꠤꠇꠦ ꠝꠣꠔꠣ ৫০% ꠔꠘꠦ ৯০% ꠝꠣꠔ ২১০০ ꠡꠣꠟꠞ ꠝꠣꠏꠦ ꠀꠞꠤ ꠎꠤꠛ, ꠝꠣꠘꠦ ꠝꠣꠘꠡꠦ ꠀꠞ ꠝꠣꠔꠔꠣ ꠘꠣꠄ ⁕